โซเชียลคอมเมิร์ซเริ่มขึ้นแล้ว Facebook จับมือกับ KBANK
วันนี้มีข่าวใหญ่ Facebook จับมือกับ KBANK Facebook ที่เป็นโซเชียลมีเดียอันดับหนึ่งในไทย กับ KBANK ที่เป็นธนาคารยักษใหญ่ เขาจับมือกันทำอะไร แล้วเรื่องนี้เป็นประเด็นสำคัญอย่างไร ลงทุนแมนจะเล่าให้ฟัง
25 มิ.ย. 2561

โซเชียลคอมเมิร์ซเริ่มขึ้นแล้ว Kbank จับมือ Facebook / โดย ลงทุนแมน
วันนี้มีข่าวใหญ่ KBank จับมือ Facebook
Facebook ที่เป็นโซเชียลมีเดียอันดับหนึ่งในไทย
กับ KBank ที่เป็นธนาคารยักษ์ใหญ่
เขาจับมือกันทำอะไร แล้วเรื่องนี้เป็นประเด็นสำคัญอย่างไร
ลงทุนแมนจะเล่าให้ฟัง
หลายๆ คนน่าจะคุ้นเคยกับคำว่าอีคอมเมิร์ซกันอยู่แล้ว
แต่ถ้าพูดว่าโซเชียลคอมเมิร์ซอาจจะยังไม่คุ้นกันสักเท่าไหร่
ก่อนจะพูดถึงคำว่า โซเชียลคอมเมิร์ซ เรามาดูถึงความหมายของคำว่า อีคอมเมิร์ซ กันก่อน
อีคอมเมิร์ซ (e-commerce) ก็คือการทำธุรกรรมที่เกิดจากการซื้อและขายผ่านโลกออนไลน์ทั้งหมด
หมายความว่าไม่ว่าธุรกรรมซื้อขายไหนที่ผ่านช่องทางออนไลน์ก็นับว่าเป็นอีคอมเมิร์ซ
ซึ่งตอนนี้อีคอมเมิร์ซของประเทศไทย มีมูลค่าอยู่ที่ประมาณ 800,000 ล้านบาท หรือประมาณ 6% ของ GDP ประเทศไทย ซึ่งก็นับว่ายังมีขนาดไม่ใหญ่มาก แต่ถ้าถามว่าในอนาคตสามารถเติบโตได้อีกหรือไม่ ทุกคนคงไม่มีข้อสงสัยว่ามันจะใหญ่กว่านี้อีกมาก
แล้ว อีคอมเมิร์ซ กับโซเชียลคอมเมิร์ซ ต่างกันยังไง?
โซเชียลคอมเมิร์ซ (social-commerce) จะเป็นการซื้อขายผ่านทางช่องทาง social media
ซึ่ง โซเชียลคอมเมิร์ซ จะถือว่าเป็นส่วนหนึ่งในอีคอมเมิร์ซเช่นกัน
ซึ่งตอนนี้มูลของตลาดโซเชียลคอมเมิร์ซในประเทศไทยอยู่ที่ประมาณ 137,000 ล้านบาท
ถ้าคิดดูแล้วก็ประมาณ 17% ของอีคอมเมิร์ซทั้งหมด
แต่โซเชียลคอมเมิร์ซมีบางประเด็นที่ยังสู้กับอีคอมเมิร์ซไม่ได้.. นั่นก็คือเรื่องการชำระเงิน
ใครยังจำกันได้เวลา เราชอปปิงออนไลน์ผ่านเว็บไซต์ เวลาที่เราชอปปิง เราก็จะกดเลือกสินค้าที่เราต้องการใส่ตระกร้า กดชำระเงินก็เสร็จเรียบร้อยแล้ว เราจะเห็นว่าขั้นตอนเหล่านี้สามารถจบและชำระเงินได้โดยอัตโนมัติ
แต่ถ้าเป็นในมุมของการซื้อขายผ่านโซเชียลคอมเมิร์ซ
เวลาที่จะซื้อสินค้า เราจะสามารถพูดคุยกับคนขายได้เหมือนกับการเข้าร้านค้าจริง เพื่อต่อรองราคาหรือแม้กระทั่งการพูดคุยเรื่องอื่นๆ ตามสไตล์ของคนไทยเรา
ซึ่งจุดนี้เองจึงเป็นข้อได้เปรียบของโซเชียลคอมเมิร์ซ เพราะมีความเป็นกันเองสูง ไม่ได้คุยกับหุ่นยนต์เหมือนการซื้อของในเว็บไซต์ และก็ดูเหมือนจะถูกกับนิสัยคนไทยที่ชอบพูดคุยกับผู้ขาย
แต่โซเชียลคอมเมิร์ซก็มีข้อเสียที่ตามมา นั่นก็คือ การชำระเงิน
เพราะว่าแพลตฟอร์มโซเชียลมีเดีย ยังไม่ได้มีระบบโอนเงินให้จบภายในแพลตฟอร์มเดียวกันได้ สุดท้ายเราต้องโอนเงินผ่านแอปพลิเคชันธนาคาร แล้วค่อยนำสลิปที่โอนเรียบร้อยยืนยันกับเจ้าของร้านอีกทีหนึ่ง
ซึ่งเรื่องเหล่านี้ทำให้เกิดความยุ่งยากในการซื้อขายผ่านโซเชียลคอมเมิร์ซ
แม้ว่าจะมีข้อเสียเรื่องนี้ แต่แนวโน้มของโซเชียลคอมเมิร์ซในประเทศไทยก็มีแนวโน้มที่จะสูงขึ้นเรื่อยๆ
พอเรื่องเป็นแบบนี้แล้ว สิ่งที่เกิดขึ้นในข่าววันนี้ก็คือ
KBank เห็นโอกาสนี้ประกาศจับมือกับ Facebook เรื่องการชำระเงิน
ถ้าตอนนี้ใครที่ใช้บริการ K PLUS อยู่แล้วก็สามารถเข้าไปทดลองได้และมีส่วนลด 100 บาทสำหรับการซื้อของครบ 300 บาทในครั้งแรก ซึ่งถือเป็นโปรโมชันที่น่าสนใจ เพราะดูเหมือนว่าเราจะได้ลดสูงสุดถึง 30% เลยทีเดียว
นี่อาจจะเป็นจุดเริ่มต้นใหม่ของ Facebook ที่เริ่มพยายามจะพัฒนาตัวเองที่จะเข้าไปมีส่วนในตลาดของอีคอมเมิร์ซมากขึ้น ซึ่งเรื่องนี้เป็นอย่างที่มาร์ค ซัคเคอร์เบิร์กได้กล่าวไว้เมื่อต้นปีที่ผ่านมาในงาน F8
ส่วน KBank ก็ถือว่าเคลื่อนไหวได้เร็ว ในโลกที่มีแต่การเปลี่ยนแปลงตลอดเวลาแบบนี้ เข้าไปจับมือกับเครือข่ายโซเชียลยักษ์ใหญ่ได้ก่อนใคร
ใครที่คิดว่า Facebook เป็นบริษัทระดับโลกไม่สนใจประเทศเล็กๆ อย่างประเทศไทย ถ้าเห็นดีลนี้ก็คงจะไม่ใช่เสียทีเดียว
ในอนาคตโซเชียลคอมเมิร์ซจะมีบทบาทมากขึ้นขนาดไหน และจะมาแย่งตลาดอีคอมเมิร์ซแบบดั้งเดิมได้หรือไม่ คงต้องติดตามกันต่อไป
ตลาดอีคอมเมิร์ซในประเทศไทยตอนนี้ที่มีเจ้าตลาดอย่าง Lazada และ Shopee ระหว่างที่ทั้ง 2 บริษัทนี้กำลังเผาเงินเพื่อดึงดูด user ผู้ใช้งานให้มาซื้อสินค้าในแพลตฟอร์ม
แต่ดูเหมือนว่าตอนนี้พวกเขากำลังจะมีคู่แข่งเกิดขึ้นที่นึกไม่ถึงอีกหนึ่งราย
และคู่แข่งรายนี้มีผู้ใช้งานอยู่เต็มพิกัด
คู่แข่งรายนี้ก็คือ Facebook
สงครามการค้าในโลกออนไลน์ดูเหมือนไม่หยุดนิ่ง
ทั้งหมดนี้ดูเหมือนเป็นสงครามทางธุรกิจ ซึ่งไม่รู้ว่าจะจบอย่างไร
แต่ในระหว่างนี้ คนที่น่าจะได้ประโยชน์ที่สุด
ก็คือผู้บริโภคอย่างเรา นั่นเอง..
----------------------
ชอปปิงออนไลน์แล้ว มาอ่านบทความออนไลน์กันต่อแบบเรียลไทม์ที่แอปพลิเคชันลงทุนแมน โหลดฟรีทั้ง iOS และ android 
.
รู้ยัง แอปพลิเคชัน blockdit เวอร์ชั่น 2.1 คลิกไลค์ และคอมเม้นท์ได้แล้วนะ
.
นอกจากนี้ยังมี
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ จากลงทุนแมน 
.
ทวิตเตอร์กระชับฉับไว 
.
ไลน์ส่งข้อความตรงทุกเย็น 
.
สุดท้ายโหลดสติกเกอร์ไลน์ ลงทุนแมน และลงทุนเกิร์ล 40 actions ได้ที่ 
----------------------